SKRIFTLIG FORESPØRGSEL P-2525/99

af Rosa Miguélez Ramos (PSE) til Kommissionen

(16. december 1999)

Om: Bymure som en del af kulturarven

Den Europæiske Union fremmer beskyttelse af vores kulturarv gennem Raphael-programmet via en aktion til bevarelse af den europæiske arkitektoniske arv. Siden 1989 har Fællesskabet hvert år sat fokus på et konkret område inden for arkitekturen, som f.eks. teatre, haver, religiøse monumenter, industri-, håndværks- og landbrugsbygninger.

Denne aktion støttes af EU-borgerne, idet den gør det muligt at identificere de europæiske folks fælles kulturelle rødder. De nationale, regionale og lokale administrationer samarbejder også for at gøre denne aktion til en succes.

Mange europæiske byer med bymure har en rig kulturarv, som netop bymurene er et fremtrædende eksempel på. Disse bymure fra romertiden eller middelalderen har bevaret byernes karakter og har været afgørende for deres udvikling og bymæssige struktur. Den romerske bymur i Lugo (Spanien) fra det tredje århundrede e. Kr. fortjener særlig opmærksomhed på grund af dens historiske og kunstneriske værdi, og fordi den er bevaret i sin helhed, og indbyggerne og kommunen i Lugo kræver, at UNESCO erklærer muren for en del af menneskehedens arv.

Mener Kommissionen, at det fremtidige rammeprogram for kultur et år vil kunne sætte fokus på byer med bymure af særlig historisk og kunstnerisk interesse som led i en aktion til bevarelse af den europæiske arkitektoniske arv?

Ser Kommissionen i betragtning af kulturens betydning for beskæftigelsen mulighed for, at de nødvendige foranstaltninger til at bevare og istandsætte den romerske bymur i Lugo kan finansieres med midler fra strukturfondene?

Svar afgivet på Kommissionens vegne af Viviane Reding

(20. januar 2000)

Kultur 2000-programmet skal i henhold til aftalen mellem Europa-Parlamentet og Rådet yde støtte til projekter, som sigter på at udveksle metoder og sprede den bedste praksis gennem europæiske partnerskaber, når det drejer sig om bevarelse og styrkelse af kulturarven. Det emne, som det ærede medlem har foreslået, ligger inden for rammerne af de generelle mål. At beskæftige sig udelukkende med ét konkret tema i et år, ville derfor betyde diskrimination af andre lige så vigtige temaer. Såfremt de berørte myndigheder ville foreslå et projekt, hvor målsætning og udvælgelseskriterier opfylder kriterierne i Kultur 2000-programmet, som vil blive offentliggjort i De Europæiske Fællesskabers Tidende senere i år, ville Kommissionen med glæde overveje en sådan ansøgning.

At fremme værdien af den europæiske kulturarv kan bestemt vise sig at udgøre en vigtig kilde til beskæftigelse i nogle regioner og byer. Denne opfattelse har allerede ført til, at der er ydet hjælp gennem strukturfondene, jf. det operationelle program for Galicien, gennem foranstaltning 3.2.1 og 3.2.2, der udelukkende har til formål at genvinde og restaurere historiske og kulturelle ressourcer. Som følge af at Kommissionen tillægger denne form for foranstaltninger stor betydning, kan det ikke udelukkes, at der vil blive truffet lignende foranstaltninger i det næste operationelle program for Galicien 2000-2006, der nu er er under udarbejdelse. Imidlertid er det under henvisning til subsidiaritetsprincippet ikke Kommissionen, der skal beslutte, hvorvidt de romerske bymure i Lugo skal inkluderes i det ovennævnte operationelle program, men snarere nationale, regionale eller lokale myndigheder.